Yoʻl harakati qoidalariga rioya etilishini taʼminlash boʻyicha qoʻshimcha chora-tadbirlar toʻgʻrisida
(resolution, 2026-02-08)

Oʻzbekiston Respublikasi hududida yoʻl harakati qoidalariga soʻzsiz rioya etilishi va mazkur turdagi qoidabuzarliklar uchun javobgarlikning muqarrarligini taʼminlash, shuningdek, yoʻl harakati qoidalariga qatiy rioya etilishi boʻyicha nazoratni yanada kuchaytirish maqsadida Vazirlar Mahkamasi qaror qiladi: 1. Oʻzbekiston Respublikasi hududida yoʻl harakati qoidalarini buzgan xorijiy avtotransport vositalari haydovchilari yoki boshqa shaxslardan tegishli jarimalarni ushbu avtotransport vositalari respublika hududidan olib chiqib ketayotilganda bojxona organlari tomonidan ichki ishlar organlari “onlayn” rejimda taqdim etgan maʼlumotlar asosida undirish mexanizmi joriy etilsin. Belgilansinki, ushbu bandda nazarda tutilgan qoidalar: Oʻzbekiston Respublikasida akkreditatsiyadan oʻtgan xorijiy davlatlar diplomatik vakolatxonalari va konsullik muassasalarining, shuningdek, ularga tenglashtirilgan tashkilotlarning avtotransport vositalariga; Oʻzbekiston Respublikasi hududiga vaqtincha kirgan yoki tranzit harakatlanishda boʻlgan xorijiy rasmiy delegatsiyalar avtotransport vositalariga nisbatan tatbiq etilmaydi. 2. Oʻzbekiston Respublikasi Davlat bojxona qoʻmitasiga respublika hududida yoʻl harakati qoidalari buzilganligi uchun toʻlanmagan jarimalarni avtotransport vositalari respublika hududidan olib chiqib ketilayotganda undirish, jarima toʻlanmagan taqdirda esa jarima summasi toʻliq undirilgunga qadar avtotransport vositalarini hududiy ichki ishlar organlari bilan birgalikda Oʻzbekiston Respublikasining Maʼmuriy javobgarlik toʻgʻrisidagi kodeksi 291-moddasida belgilangan tartibda vaqtincha saqlovga olish huquqi berilsin. 3. Oʻzbekiston Respublikasi Davlat bojxona qoʻmitasi Ichki ishlar vazirligi bilan birgalikda Oʻzbekiston Respublikasi hududida vaqtincha boʻlib turgan hamda respublika hududi boʻylab tranzit harakatlanayotgan xorijiy avtotransport vositalari bojxona chegarasini kesib oʻtishida, ularning respublika hududida yoʻl harakati qoidalarini buzganligini real vaqt rejimida aniqlash maqsadida Ichki ishlar vazirligining maxsus avtomatlashtirilgan foto va videofiksatsiya maʼlumotlar bazasini bir oy muddatda Davlat bojxona qoʻmitasining maʼlumotlar bazasi bilan integratsiyalashtirsin. 4. Oʻzbekiston Respublikasi Davlat bojxona qoʻmitasi: yoʻl harakati qoidalarini buzgan xorijiy avtotransport vositalari haydovchilari yoki boshqa shaxslar tomonidan toʻlanmagan jarimalarni ushbu avtotransport vositalari respublika hududidan olib chiqib ketilayotganda undirib olish choralarini koʻrsin; chegara bojxona postlarini zamonaviy kameralar bilan jihozlasin, shu jumladan “Avtotransport vositalari raqamlarini aniqlash tizimi” va dasturiy taʼminotlar bilan taʼminlasin hamda ushbu texnik vositalarni yangilab borish, axborot tizimlarining doimiy ishlab turishini taʼminlash boʻyicha tegishli chora-tadbirlarni belgilasin. 5. Yoʻl harakati qoidalarini buzgan xorijiy avtotransport vositalari haydovchilaridan bojxona organlari tomonidan undirilgan jarima summasidan Oʻzbekiston Respublikasi Ichki ishlar vazirligining budjetdan tashqari jamgʻarmasiga ajratilishi belgilangan qismning 50 foizi Davlat bojxona qoʻmitasining Moddiy yordam, ijtimoiy himoya, bojxona organlarini rivojlantirish va koʻzda tutilmagan xarajatlar maxsus jamgʻarmasiga oʻtkazilsin. 6. Oʻzbekiston Respublikasi hududida yoʻl harakati qoidalarini buzgan xorijiy avtotransport vositalari haydovchilaridan jarimalarni undirish tartibi toʻgʻrisidagi nizom 1-ilovaga muvofiq tasdiqlansin. 8. Oʻzbekiston Respublikasi Davlat bojxona qoʻmitasi Ichki ishlar vazirligi, Moliya vazirligi hamda boshqa manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov, Oʻzbekiston Respublikasi ichki ishlar vaziri P.R. Bobojonov hamda Oʻzbekiston Respublikasi Davlat bojxona qoʻmitasi raisi M.B. Azimov zimmasiga yuklansin. 1. Mazkur Nizom Oʻzbekiston Respublikasi hududida yoʻl harakati qoidalarini buzgan xorijiy avtotransport vositalari haydovchilaridan jarimalarni undirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: Oʻzbekiston Respublikasi Ichki ishlar vazirligining maxsus maʼlumotlar bazasi ― Oʻzbekiston Respublikasi Ichki ishlar vazirligining (keyingi oʻrinlarda ― Ichki ishlar vazirligi) respublika hududida yoʻl harakati xavfsizligi qoidalarini buzish holatlarini qayd etish hamda ularning hisobini yuritish boʻyicha avtomatlashtirilgan axborot tizimi; xorijiy avtotransport vositalari ― xorijiy davlatlarning roʻyxatga olish idoralarida roʻyxatda turgan va Oʻzbekiston Respublikasi hududiga chet el fuqarolari va Oʻzbekiston Respublikasi hududida doimiy yashash joyiga ega boʻlmagan fuqaroligi boʻlmagan shaxslarning shaxsiy ehtiyojlarini qondirish, shuningdek, yuklar va yoʻlovchilarni xalqaro tashish maqsadida vaqtincha olib kiriladigan avtotransport vositalari; xorijiy avtotransport vositasining haydovchisi ― Oʻzbekiston Respublikasi hududida xorijiy avtotransport vositasini boshqaradigan shaxs; chiqish (kirish) bojxona posti ― oʻz faoliyatini Oʻzbekiston Respublikasi Davlat bojxona qoʻmitasi (keyingi oʻrinlarda ― Davlat bojxona qoʻmitasi) hududiy boshqarmasining bevosita rahbarligida amalga oshiradigan va uning tarkibiga kiradigan, Oʻzbekiston Respublikasi Davlat chegarasining oʻtish punktida joylashgan davlat bojxona organi. 3. Mazkur Nizom qoidalari: Oʻzbekiston Respublikasida akkreditatsiyadan oʻtgan xorijiy davlatlar diplomatik vakolatxonalari va konsullik muassasalarining, shuningdek, ularga tenglashtirilgan tashkilotlarning avtotransport vositalariga; Oʻzbekiston Respublikasi hududiga vaqtincha kirgan yoki tranzit harakatlanishda boʻlgan xorijiy rasmiy delegatsiyalar avtotransport vositalariga nisbatan tatbiq etilmaydi. 4. Oʻzbekiston Respublikasi hududida yoʻl harakati qoidalarini buzgan xorijiy avtotransport vositasining haydovchisi yoki uni amalda olib chiqayotgan boshqa shaxsdan tegishli jarimalar ushbu avtotransport vositalari respublika hududidan olib chiqib ketilayotganda bojxona organlari tomonidan ichki ishlar organlari onlayn rejimda taqdim etgan maʼlumotlar asosida undiriladi. 5. Bojxona organlari xorijiy avtotransport vositasi haydovchisi yoki uni amalda olib chiqayotgan boshqa shaxsdan yoʻl harakati qoidalarini buzganlik uchun jarimalarni undirishda Ichki ishlar vazirligining maʼlumotlar bazasidan Davlat bojxona qoʻmitasining maʼlumotlar bazasiga kelib tushgan jarima solish toʻgʻrisidagi qaror asos boʻladi. 6. Ichki ishlar organining jarima solish toʻgʻrisidagi qarori, bojxona organlari tomonidan onlayn rejimda taqdim etilgan “Avtotransport vositasini qaytarib olib chiqish toʻgʻrisida majburiyatnoma” maʼlumotlari asosida real vaqtda avtomatik shakllanadi. 7. Yoʻl harakati xavfsizligi qoidalarini buzganlik uchun jarima, Davlat bojxona qoʻmitasining maʼlumotlar bazasiga kelib tushgan jarima solish toʻgʻrisidagi qarorda qayd etilgan miqdorda xorijiy avtotransport vositasi egasi, haydovchisi yoki uni amalda olib chiqayotgan boshqa shaxsdan undiriladi. 8. Xorijiy avtotransport vositasining haydovchisi yoki uni amalda olib chiqayotgan boshqa shaxs respublika hududidan chiqish uchun davlat bojxona organiga murojaat qilganda, davlat bojxona xizmati organi xodimi ushbu xorijiy avtotransport vositasi ishtirokida respublika hududida sodir etilgan yoʻl harakati qoidalarini buzish holatlari mavjudligini ichki ishlar organi tomonidan taqdim etilgan maʼlumotlar bazasi orqali mustaqil ravishda tekshiradi. 9. Davlat bojxona xizmati organi xodimi respublika hududida yoʻl harakati qoidalarini buzgan xorijiy avtotransport vositasining haydovchisini yoki uni amalda olib chiqayotgan boshqa shaxsni transport vositasining jarima summasini toʻlash sharti bilan respublikadan olib chiqilishiga yoʻl qoʻyilishi toʻgʻrisida ogohlantiradi. 10. Ichki ishlar vazirligining maʼlumotlar bazasidan Davlat bojxona qoʻmitasining maʼlumotlar bazasiga kelib tushgan jarima solish toʻgʻrisidagi qaror chiqish bojxona posti xodimi tomonidan ikki nusxada chop etiladi. Jarima solish toʻgʻrisidagi qarorning birinchi nusxasi toʻlov amalga oshirilgan kvitansiya bilan birgalikda chiqish bojxona posti ish yurituvida qoladi, ikkinchi nusxasi esa xorijiy avtotransport vositasi haydovchisiga yoki uni amalda olib chiqayotgan boshqa shaxsga beriladi. 11. Yoʻl harakati qoidalarini buzgan xorijiy avtotransport vositasining haydovchisi yoki uni amalda olib chiqayotgan boshqa shaxs jarima solish toʻgʻrisidagi qarorda qayd etilgan jarima summasini chegara bojxona postidagi bank kassalari yoki elektron toʻlov tizimlari yoxud oʻziga oʻzi xizmat koʻrsatish terminallari orqali toʻlaydi. 12. Chegara bojxona postlaridagi bank kassalari: Oʻzbekiston Respublikasi hududida yoʻl harakati qoidalarini buzgan xorijiy avtotransport vositasining haydovchisi yoki uni amalda olib chiqayotgan boshqa shaxsdan jarima summasini qabul qiladi; jarima summasi qabul qilinganligi haqida xorijiy avtotransport vositasining roʻyxatdan oʻtkazish davlat raqami belgisini koʻrsatgan holda kvitansiya rasmiylashtiradi va uning bir nusxasini xorijiy avtotransport vositasining haydovchisi yoki uni amalda olib chiqayotgan boshqa shaxsga beradi. Bank kassasi xodimi jarima solish toʻgʻrisidagi qarorning patta va xazinachi qismlarini oʻz imzosi va muhri bilan tasdiqlaydi, patta qismi ish yurituvida qoladi, qolgan qismi esa xorijiy avtotransport vositasining haydovchisi yoki uni amalda olib chiqayotgan boshqa shaxsga qaytariladi. 13. Jarima summasi elektron toʻlov tizimlari yoxud oʻziga oʻzi xizmat koʻrsatish terminallari orqali toʻlanadi, bojxona posti xodimi elektron toʻlov tizimlari orqali mustaqil tekshiradi va jarima summasi toʻlangan taqdirda, bu toʻgʻrisidagi tegishli maʼlumotlarni Davlat bojxona qoʻmitasining yagona avtomatlashtirilgan axborot tizimida (keyingi oʻrinlarda ― DBQ YAAAT) shakllantirgan holda, xorijiy avtotransport vositasining respublika hududidan chiqishiga ruxsat beradi. 14. Ichki ishlar organi toʻlangan jarima summasi boʻyicha maʼlumotlarni davlat bojxona xizmati organi tomonidan DBQ YAAATda onlayn rejimda koʻrish imkoniyatini yaratadi. 15. Yoʻl harakati qoidalarini buzganlik uchun jarima summasi toʻlanmagan taqdirda, davlat bojxona xizmati organi hududiy ichki ishlar organlari bilan birgalikda avtotransport vositalarini ushbu jarima summasi toʻliq undirilgunga qadar mazkur Nizomga 1-ilovaga muvofiq shakldagi dalolatnoma asosida Oʻzbekiston Respublikasining Maʼmuriy javobgarlik toʻgʻrisidagi kodeksi 291-moddasida belgilangan tartibda vaqtincha saqlovga oladi. Agar eksport yuklarini tashish jarayonida yoʻl harakati xavfsizligi qoidalari buzilganligi boʻyicha jarima summasini toʻlash imkoniyati boʻlmaganda, keyinchalik toʻlash sharti bilan, shu jumladan jarima summasi toʻlanmagan taqdirda mazkur transport vositasi yoki mulkdorga (haydovchiga) tegishli boshqa transport vositasi kelgusida Oʻzbekiston Respublikasi hududida vaqtincha saqlovga olinishi toʻgʻrisida 2-ilovaga muvofiq shakldagi dalolatnoma asosida yozma ravishda ogohlantirilib, vaqtincha saqlovga olinmasdan bojxona postining respublikadan chiqish yoʻnalishi orqali harakatlanishiga ruxsat beriladi. Bunda chiqish bojxona posti xodimi Davlat bojxona qoʻmitasining maʼlumotlar bazasida ushbu bandga muvofiq transport vositasi haydovchisi ogohlantirilganligi toʻgʻrisida tegishli belgi qoʻyadi. Ogohlantirish berilganlik boʻyicha jarima summasi toʻlanmagan transport vositasi yoki mulkdorga (haydovchiga) tegishli boshqa transport vositasi Oʻzbekiston Respublikasi hududiga kirganda vaqtincha saqlovga olinadi va toʻlanmagan qarzdorlik summasini mazkur Nizom hamda amaldagi qonunchilik hujjatlariga muvofiq undirib olish choralari koʻriladi. Bunda tashqi savdo yuklari tashuvlari amalga oshirilayotgan boʻlsa, toʻlanmagan qarzdorlik summasini undirib olish choralari chegara yoki tashqi savdo yuklari yetkazib beriladigan manzildagi bojxona postlarida amalga oshiriladi. Tranzit tashuvlarni amalga oshirishda esa yoʻl harakati xavfsizligi qoidalari buzilganligi boʻyicha qarzdorlik summalari toʻlanmagunga qadar respublika hududiga kiritilmaydi. 16. Nizomga 1-ilovadagi dalolatnoma uch nusxada tuzilib, uning birinchi nusxasi ― transport vositasini vaqtincha saqlash uchun masʼul boʻlgan shaxsda, ikkinchi nusxasi ― chiqish bojxona posti ish yurituvida qoladi, uchinchi nusxasi esa transport vositasining haydovchisiga yoki uni amalda olib chiqayotgan boshqa shaxsga beriladi. Nizomga 2-ilovadagi dalolatnoma ikki nusxada tuzilib, uning birinchi nusxasi ― chiqish bojxona posti ish yurituvida qoladi, ikkinchi nusxasi esa transport vositasining haydovchisiga yoki uni amalda olib chiqayotgan boshqa shaxsga beriladi. Dalolatnomalar uni toʻldirgan davlat bojxona xizmati xodimi imzosi va shaxsiy muhri bilan tasdiqlanadi va bu toʻgʻrisida DBQ YAAATga tegishli maʼlumotlarni kiritadi. Dalolatnomalar hisobi DBQ YAAATda yuritib boriladi. 17. Yoʻl harakati qoidalarini buzganlik uchun jarima summasi toʻlanmagan avtotransport vositasi belgilanadigan joylarda 60 kalendar kuni saqlanadi. 18. Jarima summasi 60 kalendar kuni ichida toʻlanmagan taqdirda, toʻlanmagan qarzdorlik summasini amaldagi qonunchilik hujjatlariga muvofiq majburiy ijro va sud organlari bilan hamkorlikda transport vositasi hisobidan undirish choralari koʻriladi. 19. Qarzdorlik boʻyicha yakuniy qaror qabul qilingan kundan eʼtiboran oʻn kundan kechiktirmasdan, davlat budjetiga undirilgan summadan qarorda belgilangan miqdordagi mablagʻ Davlat bojxona qoʻmitasining Moddiy yordam, ijtimoiy himoya, bojxona organlarini rivojlantirish va koʻzda tutilmagan xarajatlar maxsus jamgʻarmasiga oʻtkaziladi. 20. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladilar.